Þann 12. nóvember 2019 var skrifað undir samninga um sóknaráætlanir landshluta fyrir tímabilið 2020 - 2024 . Samningana undirrituðu samgöngu - og sveitarstjórnarráðherra , Sigurður Ingi Jóhannsson , mennta - og menningarmálaráðherra , Lilja Alfreðsdóttir og formenn eða framkvæmdastjórar landshlutasamtakanna . Unnur Valborg Hilmarsdóttir , framkvæmdastjóri , undirritaði fyrir hönd SSNV . Heildarupphæð samningana er ríflega 750 milljónir króna en til viðbótar mun mennta - og menningarmálaráðuneytið leggja til fjármagn til áframhaldandi reksturs menningarmiðstöðva á Austurlandi og Suðurlandi og einnig munu nokkrar sértækar fjárveitingar renna inn í sóknaráætlanir einstakra landshluta . Sóknaráætlanir fela í sér mikla nýbreytni í opinberri stjórnsýslu þar sem verið er að færa aukna ábyrgð á útdeilingu fjármagns til landshlutasamtaka sveitarfélaga . Jafnframt er verið að einfalda framlög til einstakra landshluta , gera þau gegnsærri og láta þau í auknum mæli taka mið af hlutlægum mælikvörðum varðandi stöðu svæðisins .